Clădirea în stil brâncovenesc atrage imediat privirile oricui trece prin comună. Aici funcţionează un centru de infromare turistică, însă nimeni nu prea îi trece pragul.

„Nu avem apă curentă, nu avem canalizare şi avem centru infoturistic unde nu avem ce să arătăm. Ce să arătam? Că suntem săraci? Şi băgăm banii în tot felul de minuni?”, spune o localnică din Dobrosloveni, judeţul Olt.

Până şi autorităţile recunosc cu jumătate de gură că turiştii nu prea au ce vizita în zona lor.

Lucian Stroe, directorul Căminului Cultural Dobrosloveni: În zonă avem nişte pomi foarte frumoşi, o rezervaţie naturală foarte frumoasă.

Reporter: Ce fel de copaci sunt?

Lucian Stroe: Ăăămm. Ce să vă spun, nişte copaci, nu pot să vă... Nu, taie!

Reporter: Spuneţi în continuare.

Lucian Stroe: Cum se numesc? Stejari? Şi copacii ăia? Nu vă pot da un număr, dar vă pot spune că au fost foarte mulţi turişti şi străini din Franţa, din Belgia şi foarte mulţi turişti din România, chiar au fost cazaţi la cabana veche.

Singurul obiectiv care ar putea atrage turişti este o veche cetate romană, ascunsă încă în pământ. Autorităţile locale spun că în cinci ani de zile zidurile cetăţii vor fi scoase la lumină , iar turiştii vor putea să le viziteze.

Pentru construcţia impozantului centru de informare, primăria a obţinut un milion de lei fonduri europene.

“Prin poziţia geografică a comunei şi prin istoria comunei, am vrut să promovăm turismul şi comuna, în general”, a spus Ionel Cioroianu, reprezentantul primăriei Dobrosloveni.

Autorităţile locale au în plan şi montarea unui panou electronic care să anunţe turiştii că se pot opri în zonă.